title: Komission täytäntöönpanoasetus (EU) 2021/775, annettu 11 päivänä toukokuuta 2021, Euroopan parlamentin ja neuvoston asetuksen (EU) N:o 952/2013 soveltamissäännöistä Euroopan unionin sekä Ison-Britannian ja Pohjois-Irlannin yhdistyneen kuningaskunnan välisessä kauppa- ja yhteistyösopimuksessa vahvistetuista alkuperäsäännöistä tehtävien poikkeusten osalta

text:
                  12.5.2021

                  FI

                  Euroopan unionin virallinen lehti

                  L 167/3

         KOMISSION TÄYTÄNTÖÖNPANOASETUS (EU) 2021/775,
         annettu 11 päivänä toukokuuta 2021,
         Euroopan parlamentin ja neuvoston asetuksen (EU) N:o 952/2013 soveltamissäännöistä Euroopan unionin sekä Ison-Britannian ja Pohjois-Irlannin yhdistyneen kuningaskunnan välisessä kauppa- ja yhteistyösopimuksessa vahvistetuista alkuperäsäännöistä tehtävien poikkeusten osalta
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon unionin tullikoodeksista 9 päivänä lokakuuta 2013 annetun Euroopan parlamentin ja neuvoston asetuksen (EU) N:o 952/2013 (1) ja erityisesti sen 58 artiklan 1 kohdan,
         sekä katsoo seuraavaa:

                     (1)

                     Euroopan unionin ja Euroopan atomienergiayhteisön sekä Ison-Britannian ja Pohjois-Irlannin yhdistyneen kuningaskunnan välinen kauppa- ja yhteistyösopimus (2), jäljempänä ’kauppa- ja yhteistyösopimus’, allekirjoitettiin unionin puolesta 29 päivänä joulukuuta 2020.

                     (2)

                     Sopimuksen toisen osan I osaston 2 luku koskee käsitteen ”alkuperätuotteet” määrittelyä ja hallinnollisen yhteistyön menetelmiä. Sopimuksen liitteessä ORIG-2 (Tuotekohtaiset alkuperäsäännöt) vahvistetaan luettelo ei-alkuperäaineksiin sovellettavista valmistus- tai käsittelytoimista, jotka on tehtävä, jotta valmistettu tuote voi saada alkuperäaseman. Liitteessä ORIG-2A vahvistetaan vaihtoehtoiset säännöt, joita voidaan soveltaa liitteessä ORIG-2 (Tuotekohtaiset alkuperäsäännöt) vahvistettujen sääntöjen sijasta tiettyihin tuotteisiin, joita voidaan sovellettavan vuotuisen kiintiön rajoissa pitää Ison-Britannian ja Pohjois-Irlannin yhdistyneen kuningaskunnan tai unionin alkuperätuotteina.

                     (3)

                     Tuotteita, joihin sovelletaan liitteessä ORIG-2A olevia vaihtoehtoisia sääntöjä, voidaan tuoda unionin alueelle edellyttäen, että ne täyttävät kyseisessä liitteessä vahvistetut edellytykset.

                     (4)

                     Jotta voidaan varmistaa liitteessä ORIG-2A vahvistettujen vuotuisten kiintiöiden tehokas hallinnointi sovellettavan unionin lainsäädännön mukaisesti, kyseisiä kiintiöitä olisi hallinnoitava vapaaseen liikkeeseen luovutusta koskevien tulli-ilmoitusten hyväksymispäivien aikajärjestyksen mukaisesti komission täytäntöönpanoasetuksessa (EU) 2015/2447 (3) vahvistettujen tariffikiintiöiden hallinnointia koskevien sääntöjen mukaisesti.

                     (5)

                     Neuvoston päätöksen (EU) 2020/2252 (4) 12 artiklan nojalla sopimusta sovelletaan väliaikaisesti 1 päivästä tammikuuta 2021. Sopimuksen liitteessä ORIG-2A vahvistettujen kiintiöiden tehokkaan hallinnoinnin ja oikea-aikaisen soveltamisen varmistamiseksi tätä asetusta olisi sovellettava kyseisestä päivästä alkaen.

                     (6)

                     Tässä asetuksessa säädetyt toimenpiteet ovat tullikoodeksikomitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Euroopan unionin ja Euroopan atomienergiayhteisön sekä Ison-Britannian ja Pohjois-Irlannin yhdistyneen kuningaskunnan välisen kauppa- ja yhteistyösopimuksen, jäljempänä ’sopimus’, liitteessä ORIG-2A vahvistettuja poikkeuksia sovelletaan liitteessä lueteltuihin ja unioniin tuotaviin tuotteisiin siinä vahvistettujen kiintiöiden rajoissa.

            2 artikla
            Liitteessä vahvistettuja kiintiöitä hallinnoidaan täytäntöönpanoasetuksen (EU) 2015/2447 49–54 artiklan mukaisesti.

            3 artikla
            Jos [tulli]etuuskohtelua haetaan alkuperävakuutuksen perusteella, kyseinen alkuperävakuutus on liitteessä vahvistettujen kiintiöiden soveltamiseksi laadittava sopimuksen ORIG.19 artiklan mukaisesti, ja siinä on oltava seuraava englanninkielinen lisämaininta: ”Origin quotas – Product originating in accordance with Annex ORIG-2A”.

            4 artikla
            Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
            Sitä sovelletaan 1 päivästä tammikuuta 2021.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 11 päivänä toukokuuta 2021.

                  Komission puolesta

                  Puheenjohtaja

               Ursula VON DER LEYEN

            (1)  EUVL L 269, 10.10.2013, s. 1.

            (2)  EUVL L 444, 31.12.2020, s. 14.

            (3)  Komission täytäntöönpanoasetus (EU) 2015/2447, annettu 24 päivänä marraskuuta 2015, unionin tullikoodeksista annetun Euroopan parlamentin ja neuvoston asetuksen (EU) N:o 952/2013 tiettyjen säännösten täytäntöönpanoa koskevista yksityiskohtaisista säännöistä (EUVL L 343, 29.12.2015, s. 558).

            (4)  Neuvoston päätös (EU) 2020/2252, annettu 29 päivänä joulukuuta 2020, Euroopan unionin ja Euroopan atomienergiayhteisön sekä Ison-Britannian ja Pohjois-Irlannin yhdistyneen kuningaskunnan välisen kauppa- ja yhteistyösopimuksen sekä turvallisuusluokiteltujen tietojen vaihtoon ja suojaamiseen sovellettavia turvallisuusmenettelyjä koskevan Euroopan unionin sekä Ison-Britannian ja Pohjois-Irlannin yhdistyneen kuningaskunnan välisen sopimuksen allekirjoittamisesta unionin puolesta ja niiden väliaikaisesta soveltamisesta (EUVL L 444, 31.12.2020, s. 2).

            LIITE
            Sen estämättä, mitä yhdistetyn nimikkeistön tulkintasäännöissä määrätään, etuusmenettelyn soveltamisala määräytyy tässä liitteessä neuvoston asetuksen (ETY) N:o 2658/87 (1), sellaisena kuin se on muutettuna komission täytäntöönpanoasetuksella (EU) 2020/1577 (2), liitteessä I olevien CN-koodien ja tämän liitteen taulukon kolmannessa sarakkeessa olevan tavaran kuvauksen perusteella.

                        Järjestysnumero

                        CN-koodi

                        Tavaran kuvaus

                        Kiintiökausi

                        Määrä (nettopaino)

                        09.6002

                        1604 14

                        Kalavalmisteet ja -säilykkeet tonnikalasta, boniitista ja sardoista (Sarda spp.), kokonaisena tai paloiteltuna, ei kuitenkaan murskeena tai jauheena

                        Tullattaessa 1.1.–31.12. (vuodesta 2021 alkaen)

                        3 000  tonnia

                        09.6004

                        1604 20 70

                        Muut kalavalmisteet ja -säilykkeet tonnikalasta, boniitista tai muusta Euthynnus-suvun kalasta, ei kuitenkaan kokonaisena tai paloiteltuna

                        Tullattaessa 1.1.–31.12. (vuodesta 2021 alkaen)

                        4 000  tonnia

                        09.6006

                        7603

                        Alumiinituotteet ja alumiinitavarat, ei kuitenkaan alumiinilanka ja -folio

                        Tullattaessa 1.1.–31.12. (vuosina 2021, 2022 ja 2023)

                        95 000  tonnia

                        7604

                        7606

                        7608 –7616

                        7605

                        Alumiinilanka

                        7607

                        Alumiinifolio

                        09.6006

                        7603

                        Alumiinituotteet ja alumiinitavarat, ei kuitenkaan alumiinilanka ja -folio

                        Tullattaessa 1.1.–31.12. (vuosina 2024, 2025 ja 2026)

                        72 000  tonnia

                        7604

                        7606

                        7608 –7616

                        7605

                        Alumiinilanka

                        7607

                        Alumiinifolio

                        09.6006

                        7604

                        Alumiinitangot ja -profiilit; Alumiinilevyt ja -nauhat, paksuus suurempi kuin 0,2 mm; Alumiinifolio

                        Tullattaessa 1.1.–31.12. (vuodesta 2027 alkaen)

                        57 500  tonnia

                        7606

                        7607

               (1)  Neuvoston asetus (ETY) N:o 2658/87, annettu 23 päivänä heinäkuuta 1987, tariffi- ja tilastonimikkeistöstä ja yhteisestä tullitariffista (EYVL L 256, 7.9.1987, s. 1).

               (2)  Komission täytäntöönpanoasetus (EU) 2020/1577, annettu 21 päivänä syyskuuta 2020, tariffi- ja tilastonimikkeistöstä ja yhteisestä tullitariffista annetun neuvoston asetuksen (ETY) N:o 2658/87 liitteen I muuttamisesta (EUVL L 361, 30.10.2020, s. 1).


title: Komission täytäntöönpanoasetus (EU) 2021/776, annettu 11 päivänä toukokuuta 2021, tiettyjen lomakkeiden mallien ja teknisten sääntöjen vahvistamisesta unioniin saapuvien tai sieltä poistuvien käteisvarojen valvonnasta annetun Euroopan parlamentin ja neuvoston asetuksen (EU) 2018/1672 mukaista tietojenvaihtoa varten

text:
                  12.5.2021

                  FI

                  Euroopan unionin virallinen lehti

                  L 167/6

         KOMISSION TÄYTÄNTÖÖNPANOASETUS (EU) 2021/776,
         annettu 11 päivänä toukokuuta 2021,
         tiettyjen lomakkeiden mallien ja teknisten sääntöjen vahvistamisesta unioniin saapuvien tai sieltä poistuvien käteisvarojen valvonnasta annetun Euroopan parlamentin ja neuvoston asetuksen (EU) 2018/1672 mukaista tietojenvaihtoa varten
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon unioniin saapuvien tai sieltä poistuvien käteisvarojen valvonnasta ja asetuksen (EY) N:o 1889/2005 kumoamisesta 23 päivänä lokakuuta 2018 annetun Euroopan parlamentin ja neuvoston asetuksen (EU) 2018/1672 (1) ja erityisesti sen 16 artiklan 1 kohdan a, c, d ja e alakohdan,
         sekä katsoo seuraavaa:

                     (1)

                     Asetuksessa (EU) 2018/1672 vahvistetaan unioniin saapuvien tai sieltä poistuvien mukana tai erillään kulkevien vähintään 10 000 euron arvoisten käteisvarojen valvontajärjestelmä, joka täydentää direktiivissä (EU) 2015/849 (2) säädettyä rahanpesun ja terrorismin rahoituksen estämistä koskevaa lainsäädäntökehystä.

                     (2)

                     Asetuksen (EU) 2018/1672 3 artiklan 2 kohdassa ja 4 artiklan 2 kohdassa lueteltujen tietojen lisäksi asianomaiseen lomakkeeseen olisi tapauksen mukaan sisällytettävä seuraavat erityistiedot käteisvarojen kuljettajan, ilmoittajan, omistajan, lähettäjän tai vastaanottajan yksilöimiseksi: luonnollisten henkilöiden henkilötunnukset ja sukupuoli, talouden toimijoiden rekisteröinti- ja tunnistenumerot, oikeushenkilöiden rekisterin nimi ja rekisteröintivaltio, henkilöasiakirjan myöntämismaa ja -päivämäärä, yhteystietoina puhelinnumero ja sähköpostiosoite, viitenumero ja kulkuvälineen kuljetusyhtiö. Näiden tietojen sisällyttäminen lomakkeeseen on tarpeen, jotta voidaan vähentää henkilöllisyyttä koskevien virheiden ja viivästysten riskiä myöhemmissä tarkastuksissa, tehdä riskianalyysi ja tehostaa asetuksen (EU) 2018/1672 5 artiklan 4 kohdassa tarkoitettua yhteistä riskinhallintajärjestelmää.

                     (3)

                     Tapauksissa, joissa on useita omistajia, vastaanottajia tai aiottuja vastaanottajia tai erityyppisiä käteisvaroja ja ilmoitus- tai tiedonantolomakkeessa oleva tila ei riitä, ilmoittajien olisi käytettävä lomakkeeseen erottamattomana osana liitettäviä lisälehtiä. Eri jäsenvaltioiden toimivaltaisten viranomaisten tekemien tarkastusten ja ilmoitusten käsittelyn, toimittamisen ja analysoinnin yhdenmukaisen soveltamisen varmistamiseksi on tarpeen vahvistaa lisälehtien mallit.

                     (4)

                     Tällaisten tietojen toimittamista varten olisi vahvistettava malli, jotta toimivaltaiset viranomaiset voivat toimittaa asetuksen (EU) 2018/1672 10 artiklan 3 kohdassa tarkoitetut tiedot muiden jäsenvaltioiden toimivaltaisille viranomaisille ja tarvittaessa myös komissiolle, Euroopan syyttäjänvirastolle ja Europolille silloin, kun asia kuuluu niiden toimivaltaan. Lomakkeella pyritään varmistamaan asetuksen (EU) 2018/1672 5 artiklan 3 kohdan, 6 artiklan 1 kohdan tai 6 artiklan 2 kohdan nojalla saatujen tietojen sekä kyseisen asetuksen 3 tai 4 artiklan nojalla saatujen ilmoitusten täsmällinen ja yhdenmukainen kerääminen ja tehokas toimittaminen, jos on viitteitä käteisvarojen yhteydestä rikolliseen toimintaan. Lisäksi lomaketta olisi käytettävä kyseisen asetuksen 10 artiklan 1 kohdan d alakohdassa tarkoitettujen anonymisoitujen riskitietojen ja riskianalyysin tulosten toimittamiseen.

                     (5)

                     Koska toimitettavien tietojen sisältö ja toimitustiheys vaihtelevat, lomakkeen olisi koostuttava kahdesta osasta. Lomakkeen ensimmäinen osa on tarkoitettu asetuksen 10 artiklan 1 kohdan a, b ja c alakohdassa tarkoitettujen tietojen toimittamiseen. Toimivaltaisten viranomaisten olisi tosiasiallisista olosuhteista riippuen toimitettava myös asetuksen (EU) 2018/1672 5 artiklan 3 kohdan mukaisesti viran puolesta laadittu ilmoitus, 6 artiklan 1 tai 2 kohdan mukaisesti tallennetut tiedot sekä kyseisen asetuksen 3 ja 4 artiklan nojalla saadut ilmoitukset erottamattomana osana viranomaiskäyttöön tarkoitettua lomaketta, jos on viitteitä käteisvarojen yhteydestä rikolliseen toimintaan. Jotta voidaan varmistaa kyseisen asetuksen 6 artiklan 1 tai 2 kohdassa tarkoitettujen tietojen yhdenmukainen tallentaminen, toimivaltaisten viranomaisten olisi myös käytettävä samoja lomakkeita tarvittavien tietojen tallentamiseen. Lomakkeen toinen osa on tarkoitettu asetuksen (EU) 2018/1672 10 artiklan 1 kohdan d alakohdassa tarkoitettujen anonymisoitujen riskitietojen ja riskianalyysin tulosten säännölliseen toimittamiseen.

                     (6)

                     On tarpeen vahvistaa tekniset säännöt neuvoston asetuksella (EY) N:o 515/97 (3) perustetun tullitietojärjestelmän, jäljempänä ’CIS’, kautta tapahtuvaa saumatonta tietojenvaihtoa varten, jotta voidaan ottaa käyttöön asetuksen (EU) 2018/1672 9 artiklan 1 kohdassa tarkoitettujen tietojen tekninen toimittaminen sähköisesti kunkin jäsenvaltion toimivaltaisilta viranomaisilta kyseisen jäsenvaltion rahanpesun selvittelykeskukselle. Kyseisillä säännöillä pyritään vähentämään jäsenvaltioiden hallinnollista taakkaa. Asetuksen (EU) 2018/1672 10 artiklan 1 kohdan a, b ja c alakohdassa tarkoitettujen tietojen toimittamiseen olisi sovellettava samoja sääntöjä. Myös asetuksen (EU) 2018/1672 10 artiklan 1 kohdan d alakohdassa tarkoitetut anonymisoidut riskitiedot ja riskianalyysin tulokset olisi toimitettava CIS:n kautta asetuksen (EY) N:o 515/97 mukaisesti.

                     (7)

                     Säännöt olisi vahvistettava, jotta kunkin jäsenvaltion toimivaltaiset viranomaiset voivat toimittaa komissiolle asetuksen (EU) 2018/1672 18 artiklan 1 kohdan c alakohdassa tarkoitetut ilmoituksia, tarkastuksia ja rikkomisia koskevat anonymisoidut tilastotiedot. Asetuksen (EU) 2018/1672 soveltamiseksi asiaankuuluvien tietojen asettaminen sähköisesti komission saataville olisi katsottava riittäväksi tietojenvaihdoksi ilman, että edellytetään asetuksen (EU) 2018/1672 16 artiklan 1 kohdan e alakohdassa tarkoitetun mallin vahvistamista.

                     (8)

                     Ottaen huomioon, että asetusta (EU) 2018/1672 sovelletaan 3 päivästä kesäkuuta 2021, tätä asetusta olisi sovellettava samasta päivästä.

                     (9)

                     Jos tämän asetuksen soveltamiseksi on tarpeen käsitellä henkilötietoja, tämä olisi tehtävä sovellettavan henkilötietojen suojaa koskevan unionin lainsäädännön mukaisesti. Tähän asetukseen perustuvaan henkilötietojen käsittelyyn sovelletaan Euroopan parlamentin ja neuvoston asetusta (EU) 2016/679 (4) jäsenvaltioiden toimivaltaisten viranomaisten suorittaman käsittelyn osalta ja Euroopan parlamentin ja neuvoston asetusta (EU) 2018/1725 (5) CIS:ssä tapahtuvan käsittelyn osalta.

                     (10)

                     Euroopan tietosuojavaltuutettua kuultiin asetuksen (EU) 2018/1725 42 artiklan 1 kohdan mukaisesti, ja se antoi lausunnon 12 päivänä helmikuuta 2021.

                     (11)

                     Tässä asetuksessa säädetyt toimenpiteet ovat asetuksella (EU) 2018/1672 perustetun käteisvarojen valvontakomitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Ilmoituslomake
            Asetuksen (EU) 2018/1672 3 artiklan 3 kohdassa tarkoitetun ilmoituslomakkeen, jäljempänä ’ilmoituslomake’, on oltava tämän asetuksen liitteessä I olevassa 1 osassa esitetyn mallin mukainen, ja se on täytettävä siinä eriteltyjen täyttöohjeiden mukaisesti.

            2 artikla
            Tiedonantoilmoituslomake
            Asetuksen (EU) 2018/1672 4 artiklan 3 kohdassa tarkoitetun tiedonantoilmoituslomakkeen, jäljempänä ’tiedonantoilmoituslomake’, on oltava tämän asetuksen liitteessä I olevassa 2 osassa esitetyn mallin mukainen, ja se on täytettävä siinä eriteltyjen täyttämisohjeiden mukaisesti.

            3 artikla
            Lomakkeiden lisälehdet
            Jos ilmoituslomakkeessa tai tiedonantoilmoituslomakkeessa oleva tila ei riitä, on käytettävä liitteessä I olevassa 3 tai 4 osassa olevien mallien mukaisia lisälehtiä. Jos ilmoitus- tai tiedonantoilmoituslomakkeeseen liitetään lisälehtiä, niiden katsotaan olevan erottamaton osa lomaketta.

            4 artikla
            Lomakkeet viranomaiskäyttöön

               1.   Toimivaltaisten viranomaisten on käytettävä asetuksen (EU) 2018/1672 10 artiklan 1 kohdan a, b ja c alakohdassa tarkoitettujen tietojen tallentamiseen ja toimittamiseen tämän asetuksen liitteessä II olevassa 1 osassa esitettyä viranomaiskäyttöön tarkoitettua lomaketta.

               2.   Jos asetuksen (EU) 2018/1672 3 artiklan mukaista mukana kulkevia käteisvaroja koskevaa ilmoitusvelvollisuutta tai kyseisen asetuksen 4 artiklan mukaista erillään kulkevia käteisvaroja koskevaa tiedonantovelvollisuutta ei ole täytetty ja toimivaltaisten viranomaisten on kyseisen asetuksen 5 artiklan 3 kohdan nojalla laadittava ilmoitus viran puolesta, niiden on käytettävä tämän asetuksen liitteessä I olevassa 1 tai 2 osassa esitettyä mallia ja, jos näin säädetään tämän asetuksen 3 artiklassa, mainitussa liitteessä olevassa 3 tai 4 osassa esitettyä mallia. Tämän kohdan nojalla laadittu ilmoitus on liitettävä 1 kohdassa tarkoitettuun viranomaiskäyttöön tarkoitettuun lomakkeeseen ja toimitettava sen mukana.

               3.   Kun toimivaltaiset viranomaiset havaitsevat käteisvarojen kuljettajan, jolla on mukanaan asetuksen (EU) 2018/1672 3 artiklassa tarkoitetun raja-arvon alittava määrä käteisvaroja, ja kun on viitteitä käteisvarojen yhteydestä rikolliseen toimintaan, toimivaltaisten viranomaisten on käytettävä näiden tietojen tallentamiseen tämän asetuksen liitteessä I olevassa 1 osassa esitettyä mallia ja, jos näin säädetään tämän asetuksen 3 artiklassa, mainitussa liitteessä olevassa 3 osassa esitettyä mallia. Tämän kohdan nojalla tallennetut tiedot on liitettävä 1 kohdassa tarkoitettuun viranomaiskäyttöön tarkoitettuun lomakkeeseen ja toimitettava sen mukana.

               4.   Kun toimivaltaiset viranomaiset havaitsevat, että asetuksen (EU) 2018/1672 4 artiklassa tarkoitetun raja-arvon alittava määrä erillään kulkevia käteisvaroja saapuu unioniin tai poistuu sieltä ja kun on viitteitä käteisvarojen yhteydestä rikolliseen toimintaan, toimivaltaisten viranomaisten on käytettävä näiden tietojen tallentamiseen tämän asetuksen liitteessä I olevassa 2 osassa esitettyä mallia ja, jos näin säädetään tämän asetuksen 3 artiklassa, mainitussa liitteessä olevassa 4 osassa esitettyä mallia. Tämän kohdan nojalla tallennetut tiedot on liitettävä 1 kohdassa tarkoitettuun viranomaiskäyttöön tarkoitettuun lomakkeeseen ja toimitettava sen mukana.

               5.   Kun toimivaltaiset viranomaiset havaitsevat asetuksen (EU) 2018/1672 3 tai 4 artiklan nojalla saadun ilmoituksen osalta viitteitä käteisvarojen yhteydestä rikolliseen toimintaan, toimivaltaisten viranomaisten on liitettävä ilmoitus 1 kohdassa tarkoitettuun viranomaiskäyttöön tarkoitettuun lomakkeeseen ja toimitettava se sen mukana.

               6.   Toimivaltaisten viranomaisten on käytettävä asetuksen (EU) 2018/1672 10 artiklan 1 kohdan d alakohdassa tarkoitettujen anonymisoitujen riskitietojen ja riskianalyysin tulosten tallentamiseen tämän asetuksen liitteessä II olevassa 2 osassa esitettyä anonymisoitujen riskitietojen ja riskianalyysin tulosten toimittamiseen käytettävää viranomaiskäyttöön tarkoitettua lomaketta.

            5 artikla
            Tietojenvaihto tullitietojärjestelmän kautta

               1.   Toimivaltaisten viranomaisten on toimitettava asetuksen (EU) 2018/1672 3 ja 4 artiklan, 5 artiklan 3 kohdan ja 6 artiklan mukaisesti tallennetut tiedot tullitietojärjestelmään, jäljempänä ’CIS’, jollakin seuraavista tavoista:

                           a)

                           syöttämällä tiedot manuaalisesti CIS:n käyttöliittymän kautta;

                           b)

                           tuomalla tiedot kansallisista järjestelmistä ja viemällä ne CIS:ään käyttäen sen XML-tietomuotoa;

                           c)

                           liittämällä kansalliset järjestelmät suoraan CIS:ään sen järjestelmärajapinnan kautta.

               2.   Toimivaltaisten viranomaisten on toimitettava asetuksen (EU) 2018/1672 9 artiklan 1 kohdassa tarkoitetut tiedot sen jäsenvaltion rahanpesun selvittelykeskukselle, josta ne on saatu, toimittamalla ne CIS:ään 1 kohdan mukaisesti.

               3.   Toimivaltaisten viranomaisten on toimitettava asetuksen (EU) 2018/1672 10 artiklan 1 kohdan a, b ja c alakohdassa tarkoitetut tiedot muille jäsenvaltioille toimittamalla ne CIS:ään 1 kohdan mukaisesti.

               4.   Toimivaltaisten viranomaisten on toimitettava asetuksen (EU) 2018/1672 10 artiklan 1 kohdan d alakohdassa tarkoitetut anonymisoidut riskitiedot ja riskianalyysin tulokset sähköisesti CIS:n kautta muiden jäsenvaltioiden toimivaltaisille viranomaisille.

               5.   Toimivaltaisten viranomaisten on asetettava asetuksen (EU) 2018/1672 10 artiklan 1 kohdassa tarkoitetut tiedot kyseisen asetuksen 10 artiklan 2 kohdassa tarkoitettujen vastaanottajien saataville toimittamalla ne CIS:ään tämän artiklan 3 ja 4 kohdan mukaisesti, jos on viitteitä käteisvarojen yhteydestä rikolliseen toimintaan, joka voisi vaikuttaa kielteisesti unionin taloudellisiin etuihin.

               6.   Tämän artiklan 1, 2, 3 ja 4 kohdan mukaisen sähköisen toimittamisen päivämääräksi katsotaan päivä, jona tiedot on toimitettu asetuksen (EU) 2018/1672 9 artiklan 3 kohdan sekä 10 artiklan 4 ja 5 kohdan mukaisesti.

            6 artikla
            Anonymisoidut tilastotiedot

               1.   Anonymisoitujen tilastotietojen tietolähteenä ovat ilmoitukset, tiedonantoilmoitukset, asetuksen (EU) 2018/1672 5 artiklan 3 kohdan mukaiset viran puolesta laaditut ilmoitukset, kyseisen asetuksen 6 artiklan mukaisesti tallennetut tiedot ja muut CIS:ssä saatavilla olevat tiedot.

               2.   Tietojen toimittamista CIS:ään siten, että ne asetetaan komission saataville, pidetään asetuksen (EU) 2018/1672 18 artiklan 1 kohdan c alakohdan mukaisena asiaankuuluvien tietojen toimittamisena.

               3.   Jäsenvaltioiden on varmistettava, että ne ovat toimittaneet CIS:ään tiedot kaikista ilmoituksista, tarkastuksista ja rikkomisista kyseiseltä viiteajanjaksolta, ja niiden on ilmoitettava komissiolle viipymättä, jos tullitietojärjestelmässä olevia tietoja tarkistetaan.

            7 artikla
            Voimaantulo ja soveltaminen
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            Asetusta sovelletaan 3 päivästä kesäkuuta 2021.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 11 päivänä toukokuuta 2021.

                  Komission puolesta

                  Puheenjohtaja

               Ursula VON DER LEYEN

            (1)  EUVL L 284, 12.11.2018, s. 6.

            (2)  Euroopan parlamentin ja neuvoston direktiivi (EU) 2015/849, annettu 20 päivänä toukokuuta 2015, rahoitusjärjestelmän käytön estämisestä rahanpesuun tai terrorismin rahoitukseen, Euroopan parlamentin ja neuvoston asetuksen (EU) N:o 648/2012 muuttamisesta sekä Euroopan parlamentin ja neuvoston direktiivin 2005/60/EY ja komission direktiivin 2006/70/EY kumoamisesta (EUVL L 141, 5.6.2015, s. 73).

            (3)  Neuvoston asetus (EY) N:o 515/97, annettu 13 päivänä maaliskuuta 1997, jäsenvaltioiden hallintoviranomaisten keskinäisestä avunannosta sekä jäsenvaltioiden hallintoviranomaisten ja komission yhteistyöstä tulli- ja maatalousasioita koskevan lainsäädännön moitteettoman soveltamisen varmistamiseksi (EUVL L 82, 22.3.1997, s. 1).

            (4)  Euroopan parlamentin ja neuvoston asetus (EU) 2016/679, annettu 27 päivänä huhtikuuta 2016, luonnollisten henkilöiden suojelusta henkilötietojen käsittelyssä sekä näiden tietojen vapaasta liikkuvuudesta ja direktiivin 95/46/EY kumoamisesta (yleinen tietosuoja-asetus) (EUVL L 119, 4.5.2016, s. 1).

            (5)  Euroopan parlamentin ja neuvoston asetus (EU) 2018/1725, annettu 23 päivänä lokakuuta 2018, luonnollisten henkilöiden suojelusta unionin toimielinten, elinten ja laitosten suorittamassa henkilötietojen käsittelyssä ja näiden tietojen vapaasta liikkuvuudesta sekä asetuksen (EY) N:o 45/2001 ja päätöksen N:o 1247/2002/EY kumoamisesta (EUVL L 295, 21.11.2018, s. 39).

            LIITE
            1 OSA

                  TÄYTTÄMISOHJEET

                           YLEISIÄ TIETOJA

                        Käteisvaroja koskeva ilmoitusvelvollisuus EU:hun saavuttaessa tai sieltä poistuttaessa on osa EU:n strategiaa rahanpesun ehkäisemiseksi ja terrorismin rahoituksen torjumiseksi. Tämä ilmoituslomake on täytettävä EU:hun saavuttaessa tai sieltä poistuttaessa, kun mukana on vähintään 10 000 euron arvosta (tai vastaava määrä muina valuuttoina) käteisvaroja (Euroopan parlamentin ja neuvoston asetuksen (EU) 2018/1672 3 artikla).
                        Jos on annettu virheellisiä tai puutteellisia tietoja tai jos käteisvaroja ei ole asetettu saataville tarkastusta varten, käteisvarojen kuljettajan ei katsota täyttäneen velvollisuuksiaan ja hänelle voidaan määrätä sovellettavassa kansallisessa lainsäädännössä säädettyjä seuraamuksia.
                        Toimivaltaisten viranomaisten on tallennettava ja käsiteltävä tiedot ja henkilötiedot, ja ne on asetettava rahanpesun selvittelykeskuksen saataville asetuksen (EU) 2018/1672 9 artiklan mukaisesti. Kyseisen asetuksen 10 ja 11 artiklassa tarkoitetuissa tapauksissa tiedot on asetettava myös kyseisissä artikloissa tarkoitettujen viranomaisten saataville. Sen jäsenvaltion toimivaltaiset viranomaiset, jonne ilmoitus annetaan, toimivat saatujen henkilötietojen rekisterinpitäjinä ja säilyttävät asetuksen (EU) 2018/1672 13 artiklan mukaisesti kerättyjä henkilötietoja oletusarvoisesti viiden vuoden ajan. Henkilötietojen käsittely tapahtuu ainoastaan rikollisen toiminnan estämiseksi ja torjumiseksi. Täydelliset tiedot muun muassa oikeuksistasi ovat saatavilla liitteenä olevassa tietosuojaselosteessa / internetissä jäsenvaltioiden tietosuojaa koskeviin tietoihin johtavan linkin kautta.

                           KÄYTETTYJEN TERMIEN SELITYKSET ASETUKSEN (EU) 2018/1672 MUKAISESTI

                           Käteisvarojen kuljettajalla tarkoitetaan kaikkia luonnollisia henkilöitä, jotka saapuvat EU:hun tai poistuvat sieltä ja kuljettavat käteisvaroja mukanaan, matkatavaroissaan tai kulkuvälineissään.

                           Valuutalla tarkoitetaan seteleitä ja kolikkoja, jotka ovat maksuvälineenä liikkeessä tai jotka ovat olleet maksuvälineenä liikkeessä ja jotka voidaan edelleen vaihtaa rahoituslaitoksissa tai keskuspankeissa maksuvälineenä liikkeessä oleviin seteleihin ja kolikoihin.

                           Siirtokelpoisilla haltijamaksuvälineillä tarkoitetaan muita välineitä kuin valuuttaa, joiden esittäminen antaa niiden haltijoille oikeuden vaatia rahamäärän ilman, että haltijan tarvitsee todistaa henkilöllisyytensä tai oikeutensa kyseiseen määrään. Kyseisiä välineitä ovat:

                                    a)

                                    matkasekit; [ja]

                                    b)

                                    sekit, velkakirjat tai maksumääräykset, jotka ovat joko haltijakohtaisia, allekirjoitettuja mutta ilman maksunsaajan nimeä, rajoituksetta siirrettyjä, fiktiiviselle maksunsaajalle asetettuja tai muuten sellaisessa muodossa, että niiden omistusoikeus siirtyy luovutuksen yhteydessä.

                              Erittäin likvidinä arvon säilyttäjänä käytettävällä hyödykkeellä

                                    a)

                                    kolikoita, joiden kultapitoisuus on vähintään 90 prosenttia; [ja]

                                    b)

                                    arvometalleja esim. tankoina, kimpaleina tai harkkoina, joiden kultapitoisuus on vähintään 99,5 prosenttia.

                        •

                           Kaikki lomakkeen kentät ovat pakollisia kenttiä, ja ne on täytettävä. Tähdellä (*) merkityt lomakkeen kentät on täytettävä soveltuvin osin tai jos tiedot ovat saatavilla.

                        •

                           Kaikki valkoiset osat on täytettävä suuraakkosin ja tummalla musteella. Lomakkeissa ei saa olla yliviivattuja tai päällekirjoitettuja sanoja tai muita muutoksia.

                        •

                           Osat, joissa on merkintä ”viranomainen täyttää”, on jätettävä tyhjiksi.

                        •

                           Henkilötunnus (esim. henkilökohtainen sosiaaliturvatunnus tai vastaava yksilöllinen henkilötunnus), osoite, postinumero, puhelinnumero ja sähköpostiosoite on soveltuvin osin täytettävä. Jos tietoja ei ole saatavilla, merkitään ”N/A”.

                        •

                           Arvonlisäverotunniste ja talouden toimijan rekisteröinti- ja tunnistenumero (EORI-numero – joka on koko EU:ssa yksilöllinen numero, jonka jäsenvaltion tulliviranomainen antaa tullitoimintaa harjoittaville talouden toimijoille) on täytettävä, jos ne ovat saatavilla. Jos tietoja ei ole saatavilla, merkitään ”N/A”.

                        •

                           Jos tiedot eivät ole käteisvarojen kuljettajan tiedossa, merkitään ”ei tiedossa”.

                        •

                           Lomake on täytettävä jollakin sen jäsenvaltion, jossa ilmoitus tehdään, toimivaltaisten viranomaisten hyväksymällä EU:n virallisella kielellä.

                  1 kohta: EU:hun saapuminen tai sieltä poistuminen

            Merkitse rasti oikean vaihtoehdon kohdalle sen mukaan, saapuuko käteisvarojen kuljettaja EU:hun vai poistuuko hän sieltä. Saavuttaessa tai poistuttaessa tehtävää ilmoitusta edellytetään myös, kun kuljetaan EU:n kautta.

                  2 kohta: Tiedot käteisvarojen kuljettajasta

            Käteisvarojen kuljettajan henkilötiedot on täytettävä tähän kohtaan siten kuin ne näkyvät hänen henkilötodistuksessaan.
            Jos käteisvarojen kuljettaja ei ole oikeudellisesti kykenevä allekirjoittamaan ilmoitusta, ilmoituksen tekee käteisvarojen kuljettajan laillinen edustaja.

                  3 kohta: Tiedot kuljetuksesta

            Alkuperäinen lähtömaa, lopullinen määrämaa ja kulkuväline on ilmoitettava. Sovellettavissa tapauksissa on ilmoitettava kauttakulkumaa tai -maat, joiden kautta käteisvarojen kuljettaja siirtää käteisvaroja, ja kuljetusyhtiö.

                        —

                        Rastita kohta ”Lento”, jos EU:hun saavutaan tai sieltä poistutaan ilma-aluksella. Ilma-aluksen tyyppi (kaupallinen lento, yksityiskone tai muu) on ilmoitettava. Lennon numero tai ilma-aluksen rekisterinumero (jos kyseessä on yksityinen kone) on ilmoitettava kentässä ”Viitenumero”.

                        —

                        Rastita kohta ”Meri/joki”, jos EU:hun saavutaan tai sieltä poistutaan meri- tai jokiteitse. Aluksen tyyppi (kaupallinen alus, huvialus tai muu) on ilmoitettava. Aluksen nimi on ilmoitettava kentässä ”Viitenumero” ja laivayhtiön tiedot kentässä ”Kuljetusyhtiö”.

                        —

                        Rastita kohta ”Tie”, jos EU:hun saavutaan tai sieltä poistutaan millä tahansa moottorikäyttöisellä maantieajoneuvolla. Maantiekuljetuksen tyyppi (rekka, henkilöauto, linja-auto tai muu) on ilmoitettava. Ajoneuvon maakoodi ja rekisteritunnus on merkittävä kenttään ”Viitenumero”.

                        —

                        Rastita kohta ”Rautatie”, jos EU:hun saavutaan tai sieltä poistutaan junalla. Junan numero on ilmoitettava kentässä ”Viitenumero” ja junayhtiön tiedot kentässä ”Kuljetusyhtiö”.

                        —

                        Rastita kohta ”Muu”, jos mitään muista kuljetusmuodoista ei käytetä, ja ilmoita kuljetustyyppi (esim. jalankulkija, polkupyöräilijä).

                  4 kohta: Käteisvaroja koskevat tiedot

            Tähän kohtaan on merkittävä käteisvarojen kuljettajan kuljettamien käteisvarojen kokonaismäärä. ”Käteisvarat” määritellään kohdassa ”Yleisiä tietoja”. Vähintään yksi vaihtoehdoista [i) valuutta; ii) siirtokelpoiset haltijamaksuvälineet tai iii) erittäin likvideinä arvon säilyttäjinä käytettävät hyödykkeet] on täytettävä.
            Jos ilmoituslomakkeessa ei ole riittävästi tilaa, käteisvaroja koskevien tietojen antamiseen on käytettävä lisälehtiä. Kaikki toimitetut tiedot muodostavat yhden ilmoituksen, ja kaikki lisälehdet on numeroitava ja allekirjoitettava.

                  5 kohta: Käteisvarojen taloudellinen alkuperä ja aiottu käyttötarkoitus

               5.A alakohta on täytettävä aina, kun käteisvarojen kuljettaja on käteisvarojen ainoa omistaja tai jos omistajia on vain yksi, käteisvarojen taloudellisen alkuperän ilmoittamiseksi.

               5.B alakohta on täytettävä aina, kun käteisvarojen kuljettaja on sekä ainoa omistaja että ainoa aiottu vastaanottaja tai kun vastaanottajia on vain yksi, käteisvarojen käyttötarkoituksen ilmoittamiseksi.
            Kussakin alakohdassa voidaan valita useampi vaihtoehto. Jos sopivaa vaihtoehtoa ei ole, valitse ”muu” ja täsmennä.
            Jos omistajia tai aiottuja vastaanottajia on useampi kuin yksi, asiaankuuluvat tiedot käteisvarojen taloudellisesta alkuperästä ja käyttötarkoituksesta omistajien ja/tai aiottujen vastaanottajien osalta on täytettävä jäljempänä mainituilla lisälehdillä. Valitse tällöin ”muu” ja täsmennä ”lisälehdet”.

                  6 kohta: Käteisvarojen omistaja

               Vain yksi omistaja

            Jos käteisvarojen kuljettaja on käteisvarojen ainoa omistaja, rastita asianmukainen ruutu ja jatka 7 kohtaan.
            Jos käteisvarojen kuljettaja ei ole ainoa omistaja, täsmennä, onko ainoa omistaja toinen luonnollinen henkilö vai oikeushenkilö, ja rastita asianmukainen kohta. Täytä tiedot 6.A alakohtaan (luonnollinen henkilö) tai 6.B alakohtaan (oikeushenkilö) ja jatka 7 kohtaan. Jos käteisvarojen kuljettaja on luonnollinen henkilö, henkilötiedot on täytettävä siten kuin ne näkyvät henkilötodistuksessa.

               Useampi kuin yksi omistaja

            Jos omistajia on useampi kuin yksi, omistajien kokonaismäärä on merkittävä asianmukaiseen kohtaan. Kunkin muun omistajan osalta on täytettävä erilliset lisälehdet, joissa ilmoitetaan niiden tiedot, niiden omistamien käteisvarojen määrä, taloudellinen alkuperä ja käyttötarkoitus. Jos käteisvarojen kuljettaja on yksi omistajista, myös hänestä on täytettävä lisälehti, jossa ilmoitetaan käteisvarojen kuljettajan omistamien käteisvarojen määrä, taloudellinen alkuperä ja käyttötarkoitus. Kaikki toimitetut tiedot muodostavat yhden ilmoituksen, ja kaikki lisälehdet on numeroitava ja allekirjoitettava.

                  7 kohta: Käteisvarojen aiottu vastaanottaja

               Vain yksi aiottu vastaanottaja

            Ilmoitetaan, onko käteisvarojen kuljettaja käteisvarojen ainoa aiottu vastaanottaja. Jos näin on, rastita asianmukainen ruutu ja jatka 8 kohtaan.
            Jos käteisvarojen kuljettaja ei ole ainoa aiottu vastaanottaja, rastita asianmukainen ruutu sen ilmoittamiseksi, onko ainoa aiottu vastaanottaja toinen luonnollinen henkilö vai oikeushenkilö. Täytä tiedot 7.A alakohtaan (luonnollinen henkilö) tai 7.B alakohtaan (oikeushenkilö) ja jatka 8 kohtaan. Jos kyseessä on luonnollinen henkilö, henkilötiedot on täytettävä siten kuin ne näkyvät henkilötodistuksessa.

               Aiottuja vastaanottaja on useampi kuin yksi

            Jos aiottuja vastaanottajia on useampi kuin yksi, aiottujen vastaanottajien kokonaismäärä on merkittävä asianmukaiseen kohtaan. Kunkin aiotun vastaanottajan osalta on käytettävä erillisiä lisälehtiä, joissa ilmoitetaan kunkin aiotun vastaanottajan tiedot sekä vastaanotettavien käteisvarojen määrä ja käyttötarkoitus. Jos käteisvarojen kuljettaja on yksi aiotuista vastaanottajista, myös hänestä on täytettävä lisälehti, jossa ilmoitetaan käteisvarojen kuljettajan vastaanottamien käteisvarojen määrä ja käyttötarkoitus. Kaikki toimitetut tiedot muodostavat yhden ilmoituksen, ja kaikki lisälehdet on numeroitava ja allekirjoitettava.

                  8 kohta: Allekirjoitus

            Merkitse päivämäärä, paikka ja nimi ja allekirjoita ilmoituslomake. Ilmoita käytettyjen lisälehtien kokonaismäärä. Jos lisälehtiä ei ole käytetty, merkitse nolla (0). Käteisvarojen kuljettaja voi valita asianmukaisen kohdan pyytääkseen oikeaksi todistettua jäljennöstä ilmoituksesta.
            2 OSA

                  TÄYTTÄMISOHJEET

                           YLEISIÄ TIETOJA

                        Käteisvaroja koskeva tiedonantovelvollisuus EU:hun saavuttaessa tai sieltä poistuttaessa on osa EU:n strategiaa rahanpesun ehkäisemiseksi ja terrorismin rahoituksen torjumiseksi. Tiedonantoilmoituslomake on täytettävä silloin, kun EU:hun saapuu tai sieltä poistuu erillään kulkevia käteisvaroja, joiden arvo on vähintään 10 000 euroa (tai vastaava summa muissa valuutoissa), ja kun sen jäsenvaltion toimivaltaiset viranomaiset, jonka kautta käteinen saapuu EU:hun tai poistuu sieltä, edellyttävät, että käteisvarojen lähettäjä tai vastaanottaja tai tapauksen mukaan niiden edustaja antaa tiedonantoilmoituksen 30 päivän määräajan kuluessa (Euroopan parlamentin ja neuvoston asetuksen (EU) 2018/1672 4 artikla).
                        Jos tiedonantoilmoitusta ei anneta 30 päivän kuluessa tai jos on annettu virheellisiä tai puutteellisia tietoja tai jos käteisvaroja ei ole asetettu saataville tarkastusta varten, ilmoituksen antajan ei katsota täyttäneen velvollisuuksiaan ja sille aiheutuu sovellettavassa kansallisessa lainsäädännössä säädettyjä seuraamuksia.
                        Toimivaltaisten viranomaisten on tallennettava ja käsiteltävä tiedot ja henkilötiedot, ja ne on asetettava rahanpesun selvittelykeskuksen saataville asetuksen (EU) 2018/1672 9 artiklan mukaisesti. Kyseisen asetuksen 10 ja 11 artiklassa tarkoitetuissa tapauksissa tiedot on asetettava myös kyseisissä artikloissa tarkoitettujen viranomaisten saataville. Sen jäsenvaltion toimivaltaiset viranomaiset, jossa tiedonantoilmoitus annetaan, toimivat saatujen henkilötietojen rekisterinpitäjinä ja säilyttävät asetuksen (EU) 2018/1672 13 artiklan mukaisesti kerätyt henkilötiedot oletusarvoisesti viiden vuoden ajan. Henkilötietojen käsittely tapahtuu ainoastaan rikollisen toiminnan estämiseksi ja torjumiseksi. Täydelliset tiedot muun muassa oikeuksistasi ovat saatavilla liitteenä olevassa tietosuojaselosteessa / internetissä jäsenvaltioiden tietosuojaa koskeviin tietoihin johtavan linkin kautta.

                           KÄYTETTYJEN KÄSITTEIDEN SELITYKSET ASETUKSEN 2018/1672 MUKAISESTI

                           Valuutalla tarkoitetaan seteleitä ja kolikkoja, jotka ovat maksuvälineenä liikkeessä tai jotka ovat olleet maksuvälineenä liikkeessä ja jotka voidaan edelleen vaihtaa rahoituslaitoksissa tai keskuspankeissa maksuvälineenä liikkeessä oleviin seteleihin ja kolikoihin.

                           Siirtokelpoisilla haltijamaksuvälineillä tarkoitetaan muita välineitä kuin valuuttaa, joiden esittäminen antaa niiden haltijoille oikeuden vaatia rahamäärän ilman, että haltijan tarvitsee todistaa henkilöllisyytensä tai oikeutensa kyseiseen määrään. Kyseisiä välineitä ovat:

                                    a)

                                    matkasekit; [ja]

                                    b)

                                    sekit, velkakirjat tai maksumääräykset, jotka ovat joko haltijakohtaisia, allekirjoitettuja mutta ilman maksunsaajan nimeä, rajoituksetta siirrettyjä, fiktiiviselle maksunsaajalle asetettuja tai muuten sellaisessa muodossa, että niiden omistusoikeus siirtyy luovutuksen yhteydessä.

                              Erittäin likvidinä arvon säilyttäjänä käytettävällä hyödykkeellä tarkoitetaan

                                    a)

                                    kolikoita, joiden kultapitoisuus on vähintään 90 prosenttia; [ja]

                                    b)

                                    arvometalleja esim. tankoina, kimpaleina tai harkkoina, joiden kultapitoisuus on vähintään 99,5 prosenttia.

                        •

                           Kaikki lomakkeen kentät ovat pakollisia kenttiä, ja ne on täytettävä. Tähdellä (*) merkityt lomakkeen kentät on täytettävä soveltuvin osin tai jos tiedot ovat saatavilla.

                        •

                           Kaikki valkoiset osat on täytettävä suuraakkosin ja tummalla musteella. Lomakkeissa ei saa olla yliviivattuja tai päällekirjoitettuja sanoja tai muita muutoksia.

                        •

                           Osat, jotka on merkitty ”viranomainen täyttää”, on jätettävä tyhjiksi.

                        •

                           Henkilötunnus (esim. henkilökohtainen sosiaaliturvatunnus tai vastaava yksilöllinen henkilötunnus), osoite, postinumero, puhelinnumero ja sähköpostiosoite on täytettävä, jos ne ovat saatavilla. Jos ne eivät ole saatavilla, merkitään ”N/A”.

                        •

                           Arvonlisäveron (alv) tunnistenumero ja taloudellisen toimijan rekisteröinti- ja tunnistenumero (EORI-numero, joka on koko EU:ssa yksilöllinen numero, jonka jäsenvaltion tulliviranomainen antaa tullitoimintaa harjoittaville talouden toimijoille) on täytettävä, jos ne ovat saatavilla. Jos ne eivät ole saatavilla, merkitään ”N/A”.

                        •

                           Jos tiedot eivät ole ilmoittajan tiedossa, merkitään ”ei tiedossa”.

                        •

                           Lomake on täytettävä jollakin sen jäsenvaltion, jossa ilmoitus tehdään, toimivaltaisten viranomaisten hyväksymällä EU:n virallisella kielellä.

                  1 kohta: EU:hun saapuminen tai sieltä poistuminen

            Merkitse rasti oikean vaihtoehdon kohdalle, tulevatko käteisvarat EU:hun vai poistuvatko ne sieltä.

                  2 kohta: Käteisvarojen ilmoittajan tiedot

            Ilmoittajan henkilötiedot on täytettävä tähän kohtaan siten kuin ne näkyvät hänen henkilötodistuksessaan.
            Jos ilmoittaja ei ole oikeudellisesti kykenevä allekirjoittamaan tiedonantoa, tiedonannon antaa ilmoittajan laillinen edustaja.

                  3 kohta: Käteisvaroja koskevat tiedot

            Tähän kohtaan on merkittävä niiden käteisvarojen kokonaismäärä, joista pyydetään tiedonantoa. ”Käteisvarat” määritellään kohdassa ”Yleisiä tietoja”. Vähintään yksi vaihtoehdoista [i) valuutta; ii) siirtokelpoiset haltijamaksuvälineet tai iii) erittäin likvideinä arvon säilyttäjinä käytettävät hyödykkeet] on täytettävä.
            Jos tiedonantoilmoituslomakkeessa ei ole riittävästi tilaa, on käytettävä lisälomakkeita käteisvaroja koskevien tietojen antamiseksi. Kaikki toimitetut tiedot muodostavat yhden tiedonannon, ja kaikki lisälomakkeet on numeroitava ja allekirjoitettava.

                  4 kohta: Suhde erillään kulkeviin käteisvaroihin

            Merkitse rasti oikeaan ruutuun valitsemalla ilmoittajan asema ja suhde käteisvaroihin. Muut vaihtoehdot ovat mahdollisia.

                  5 kohta: Käteisvarojen lähettäjä

            Tähän kohtaan on sisällytettävä tiedot käteisvarojen lähettäjästä, jos ilmoittaja ei ole käteisvarojen lähettäjä. Merkitse rastilla, onko lähettäjä luonnollinen henkilö vai oikeushenkilö. Lähettäjää koskevat tiedot on täytettävä 5.A alakohtaan (luonnollinen henkilö) tai 5.B alakohtaan (oikeushenkilö). Jos lähettäjä on luonnollinen henkilö, henkilötiedot on täytettävä siten kuin ne näkyvät henkilötodistuksessa.

                  6 kohta: Käteisvarojen vastaanottaja tai aiottu vastaanottaja

               Vain yksi vastaanottaja

            Jos ilmoittaja ei ole käteisvarojen ainoa vastaanottaja, tähän kohtaan on sisällytettävä tiedot käteisvarojen vastaanottajasta tai aiotusta vastaanottajasta.
            Merkitse rasti oikeaan ruutuun valitsemalla, onko käteisellä yksi vastaanottaja ja onko kyseessä luonnollinen henkilö vai oikeushenkilö. Tiedot ainoasta vastaanottajasta on täytettävä 6.A alakohtaan (luonnollinen henkilö) tai 6.B alakohtaan (oikeushenkilö). Jos vastaanottaja tai aiottu vastaanottaja on luonnollinen henkilö, henkilötiedot on täytettävä siten kuin ne näkyvät henkilötodistuksessa.

               Vastaanottajia tai aiottuja vastaanottaja on useampi kuin yksi

            Jos vastaanottajia tai aiottuja vastaanottajia on useampi kuin yksi, vastaanottajien tai aiottujen vastaanottajien kokonaismäärä on merkittävä asianmukaiseen kohtaan. Kunkin muun vastaanottajan tai aiotun vastaanottajan osalta on käytettävä erillisiä lisälehtiä, joissa ilmoitetaan niiden tiedot, vastaanotettavien käteisvarojen määrä ja käyttötarkoitus. Kaikki toimitetut tiedot muodostavat yhden tiedonannon, ja kaikki lisälomakkeet on numeroitava ja allekirjoitettava.

                  7 kohta: Käteisvarojen omistaja

               Ainoastaan yksi omistaja

            Jos käteisvarojen ainoa omistaja ei ole niiden lähettäjä tai ainoa vastaanottaja, tähän kohtaan on sisällytettävä ainoan omistajan tiedot.
            Merkitse rasti oikeaan ruutuun valitsemalla, onko käteisvarojen omistaja ainoa omistaja ja onko ainoa omistaja luonnollinen henkilö vai oikeushenkilö. Ainoan omistajan tiedot on merkittävä 7.A alakohtaan (luonnollinen henkilö) tai 7.B alakohtaan (oikeushenkilö). Jos omistaja on luonnollinen henkilö, henkilötiedot on täytettävä siten kuin ne näkyvät henkilötodistuksessa.

               Useampi kuin yksi omistaja

            Jos omistajia on useampi kuin yksi, omistajien kokonaismäärä on merkittävä asianmukaiseen kohtaan. Kunkin muun omistajan osalta on täytettävä erilliset lisälehdet, joissa ilmoitetaan niiden tiedot, niiden omistamien käteisvarojen määrä, niiden taloudellinen alkuperä ja käyttötarkoitus. Kaikki toimitetut tiedot muodostavat yhden tiedonannon, ja kaikki lisälomakkeet on numeroitava ja allekirjoitettava.

                  8 kohta: Käteisvarojen taloudellinen alkuperä ja aiottu käyttötarkoitus

               8.A alakohta on aina täytettävä, jos on olemassa ainoa omistaja, joka ilmoittaa asiaankuuluvan taloudellisen alkuperän.

               8.B alakohta on aina täytettävä, jos on olemassa ainoa vastaanottaja, joka ilmoittaa käteisvarojen aiotun käyttötarkoituksen.
            Kussakin alakohdassa voidaan valita useampi vaihtoehto. Jos vaihtoehtoa ei ole, rastita kohta ”muu” ja täsmennä tiedot.
            Jos omistajia tai vastaanottajia (tai aiottuja vastaanottajia) on useampi kuin yksi, tiedot omistajien ja/tai vastaanottajien (tai aiottujen vastaanottajien) käteisvarojen taloudellisesta alkuperästä ja aiotusta käyttötarkoituksesta on täytettävä lisälehdille, kuten edellä mainitaan. Rastita tällöin ”muu” ja täsmennä ”lisälehdet”.

                  9 kohta: Allekirjoitus

            Merkitse päivämäärä, paikka, nimi ja allekirjoita tiedonantoilmoitus. Ilmoita käytettyjen lisälehtien kokonaismäärä. Jos lisälehtiä ei ole käytetty, merkitään nolla (0). Ilmoittaja voi merkitä rastin asianmukaiseen ruutuun pyytääkseen vahvistettua jäljennöstä tiedonantoilmoituksesta.
            3 OSA

                  TÄYTTÄMISOHJEET

               Yleiset tiedot

            Käteisvarailmoituslomakkeen täyttämisohjeita sovelletaan myös tässä.

                  A kohta: Lisälehden numero

            Lisälehdet on numeroitava peräkkäisillä numeroilla (1 ensimmäisellä käytetyllä lisälehdellä, 2 toisella lisälehdellä jne.).
            Ilmoita käytettyjen lisälehtien kokonaismäärä käteisvarailmoituslomakkeen toisella sivulla.

                  B kohta: Lisälehteä koskevat tiedot

            Ilmoita lisälehden täyttämisen syy. Ainoastaan yksi vaihtoehto valitaan. Jos useammat vaihtoehdot käyvät, täytä kullekin vaihtoehdolle erilliset lisälehdet.

                        B.1: Jatkoa kohtaan ”Käteisvaroja koskevat tiedot”: Valitse tämä vaihtoehto vain, jos ilmoituslomakkeen 4 kohdassa ”Käteisvaroja koskevat tiedot” ei ole riittävästi tilaa kaikille käteisvaroille. Täytä C kohta ja ohita D ja E kohta.

                        B.2: Käteisvarojen kuljettaja on käteisvarojen osan omistaja ja aiottu vastaanottaja: Valitse, milloin kuljettaja on myös käteisvarojen osan omistaja ja aiottu vastaanottaja. Kustakin omistajasta ja aiotusta vastaanottajasta on täytettävä erilliset lisälehdet.
                        Ilmoita C kohdassa omistettujen käteisvarojen määrä ja vastaanotettavien käteisvarojen määrä.
                        Ilmoita D.1 ja D.2 alakohdassa kuljettajan omistamien käteisvarojen taloudellinen alkuperä ja aiottu käyttötarkoitus.

                        B.3: Käteisvarojen kuljettaja on käteisvarojen osan omistaja:
                        Ilmoita C kohdassa kuljettajan omistamien käteisvarojen määrä.
                        Ilmoita D.1 ja D.2 alakohdassa kuljettajan omistamien käteisvarojen taloudellinen alkuperä ja aiottu käyttötarkoitus. Valitse, milloin kuljettaja on myös käteisvarojen osan omistaja. Kustakin omistajasta on täytettävä erilliset lisälehdet.

                        B.4: Käteisvarojen kuljettaja on käteisvarojen osan aiottu vastaanottaja: Ilmoita C kohdassa kuljettajan vastaanotettavaksi tarkoitettujen käteisvarojen määrä.
                        Ilmoita C kohdassa kuljettajan vastaanotettavaksi tarkoitettujen käteisvarojen määrä.
                        Ilmoita D.2 alakohdassa kuljettajan vastaanotettavaksi tarkoitettujen käteisvarojen aiottu käyttötarkoitus.

                        B.5: Muu omistaja, joka on myös käteisvarojen osan aiottu vastaanottaja (muu kuin käteisvarojen kuljettaja): Valitse, jos omistajia on useampi kuin yksi, ja kukin omistaja, joka on myös käteisvaran aiottu vastaanottaja. Kustakin omistajasta, joka on myös käteisvaran aiottu vastaanottaja, on täytettävä erilliset lisälehdet.
                        Ilmoita C kohdassa omistajan ja aiotun vastaanottajan omistamien ja vastaanottamien käteisvarojen määrä.
                        Ilmoita D.1 ja D.2 alakohdassa omistajan ja aiotun vastaanottajan omistamien käteisvarojen taloudellinen alkuperä ja aiottu käyttötarkoitus.
                        Omistajan ja aiotun vastaanottajan tiedot on merkittävä E.1 alakohtaan, jos kyse on luonnollisesta henkilöstä, ja E.2 alakohtaan, jos kyse on oikeushenkilöstä.

                        B.6: Käteisvarojen osan omistaja (muu kuin käteisvarojen kuljettaja): Valitse, jos omistajia on enemmän kuin yksi. Kustakin omistajasta on täytettävä erilliset lisälehdet.
                        Ilmoita C kohdassa omistajan omistamien käteisvarojen osan määrä.
                        Ilmoita D.1 ja D.2 alakohdassa omistajien omistamien käteisvarojen taloudellinen alkuperä ja aiottu käyttötarkoitus.
                        Omistajan tiedot on merkittävä E.1 alakohtaan, jos kyse on luonnollisesta henkilöstä, ja E.2 alakohtaan, jos kyse on oikeushenkilöstä.

                        B.7: Käteisvarojen osan aiottu vastaanottaja (muu kuin käteisvarojen kuljettaja): Valitse, jos aiottuja vastaanottajia on enemmän kuin yksi. Kustakin muusta aiotusta vastaanottajasta on täytettävä erilliset lisälehdet.
                        Ilmoita C kohdassa aiotun vastaanottajan vastaanotettavaksi tarkoitettujen käteisvarojen määrä.
                        Ilmoita D.2 alakohdassa aiotun vastaanottajan vastaanotettavaksi tarkoitettujen käteisvarojen aiottu käyttötarkoitus.
                        Aiotun vastaanottajan tiedot on merkittävä E.1 alakohtaan, jos kyse on luonnollisesta henkilöstä, ja E.2 alakohtaan, jos kyse on oikeushenkilöstä.

                  C kohta: Käteisvaroja koskevat tiedot

            ”Käteisvarat” selitetään käteisvarailmoituslomakkeen täyttämisohjeiden kohdassa ”Yleisiä tietoja”.

                  D kohta: Käteisvarojen taloudellinen alkuperä ja aiottu käyttötarkoitus

            Merkitse rastilla, mikä on käteisvarojen taloudellinen alkuperä ja aiottu käyttötarkoitus, kuten B kohdassa ilmoitetaan. Voit valita useamman vaihtoehdon. Jos vaihtoehtoa ei ole, rastita kohta ”muu” ja täytä tiedot.

                  E kohta: Asianosaiset henkilöt

            Täytä asianomaisten henkilöiden henkilötiedot. Nämä henkilöt voivat olla luonnollisia henkilöitä tai oikeushenkilöitä. Rastita asianmukainen ruutu ja täytä tiedot.

                  F kohta: Allekirjoitus

            Ilmoita päivämäärä, paikka, nimi, allekirjoitus ja liitä lisälehti pääasialliseen käteisvarailmoituslomakkeeseen. Kaikki toimitetut tiedot muodostavat yhden ilmoituksen.
            4 OSA

                  TÄYTTÄMISOHJEET

               Yleiset tiedot

            Käteisvaroja koskevan tiedonantoilmoituslomakkeen täyttämisohjeita sovelletaan myös tässä.

                  A kohta: Lisälehden numero

            Lisälehdet on numeroitava peräkkäisillä numeroilla (1 ensimmäisellä lisälehdellä, 2 toisella lisälehdellä jne.).
            Ilmoita käytettyjen lisälehtien kokonaismäärä käteisvaroja koskevan tiedonantoilmoituksen lomakkeen toisella sivulla.

                  B kohta: Lisälehteä koskevat tiedot

            Ilmoita lisälehden täyttämisen syy. Ainoastaan yksi vaihtoehto valitaan. Jos useammat vaihtoehdot käyvät, täytä erilliset lisälehdet kullekin vaihtoehdolle.

                        B.1: Jatkoa kohtaan ”Käteisvaroja koskevat tiedot”: Valitse tämä vaihtoehto vain, jos tiedonantoilmoituksen lomakkeen 3 kohdassa ”Käteisvaroja koskevat tiedot” ei ole riittävästi tilaa kaikille käteisvaroille. Täytä C kohta ja ohita D ja E kohta.

                        B.2: Käteisvarojen lähettäjä ja käteisvarojen osan omistaja: Valitse tämä vaihtoehto vain, jos käteisvaroilla on useampi omistaja ja yksi niistä on myös käteisvarojen lähettäjä. Kustakin omistajasta on täytettävä erilliset lisälehdet.
                        Ilmoita C kohdassa omistajan omistamien käteisvarojen määrä.
                        Ilmoita D.1 ja D.2 alakohdissa lähettäjän omistamien käteisvarojen määrän taloudellinen alkuperä ja aiottu käyttötarkoitus.

                        B.3: Käteisvarojen ainoa vastaanottaja ja käteisvarojen osan omistaja: Valitse, jos omistajia on useampi kuin yksi ja yksi niistä on myös käteisvaran ainoa vastaanottaja. Kustakin muusta omistajasta on täytettävä erilliset lisälehdet.
                        Ilmoita C kohdassa ainoan vastaanottajan omistamien käteisvarojen määrä.
                        Ilmoita D.1 ja D.2 alakohdissa ainoan vastaanottajan omistamien käteisvarojen taloudellinen alkuperä ja aiottu käyttötarkoitus.

                        B.4: Käteisvarojen vastaanottaja tai aiottu vastaanottaja, jonka omistuksessa on osa käteisvaroista: Mikäli omistajia on useampi kuin yksi, valitse, kuka on myös käteisvaran vastaanottaja (tai aiottu vastaanottaja). Kustakin muusta omistajasta ja/tai vastaanottajasta (tai aiotusta vastaanottajasta) on täytettävä erilliset lisälehdet.
                        Ilmoita C kohdassa vastaanottajan omistamien ja vastaanottamien käteisvarojen määrä.
                        Ilmoita D.1 ja D.2 alakohdassa käteisvarojen omistajan ja vastaanottajan (ja aiotun vastaanottajan) omistamien käteisvarojen taloudellinen alkuperä ja aiottu käyttötarkoitus.
                        Omistajan, joka on myös vastaanottaja (tai aiottu vastaanottaja), tiedot on merkittävä E.1 alakohtaan, jos kyse on luonnollisesta henkilöstä, ja E.2 alakohtaan, jos kyse on oikeushenkilöstä.

                        B.5: Käteisvarojen osan omistaja: Valitse, jos omistajia on enemmän kuin yksi. Kustakin omistajasta on täytettävä erilliset lisälehdet.
                        Ilmoita C kohdassa omistajan omistamien käteisvarojen määrä.
                        Ilmoita D.1 ja D.2 alakohdassa omistajan omistamien käteisvarojen taloudellinen alkuperä ja aiottu käyttötarkoitus.
                        Omistajan tiedot on merkittävä E.1 alakohtaan, jos kyse on luonnollisesta henkilöstä, ja E.2 alakohtaan, jos kyse on oikeushenkilöstä.

                        B.6: Käteisvarojen osan vastaanottaja tai aiottu vastaanottaja: Valitse, jos vastaanottajia (tai aiottuja vastaanottajia) on enemmän kuin yksi. Kustakin muusta vastaanottajasta (tai aiotusta vastaanottajasta) on täytettävä erilliset lisälehdet.
                        Ilmoita C kohdassa vastaanottajan (tai aiotun vastaanottajan) vastaanotettavaksi tarkoitettujen käteisvarojen osa.
                        Ilmoita D.2 alakohdassa vastaanottajan (tai aiotun vastaanottajan) vastaanotettavaksi tarkoitettujen käteisvarojen aiottu käyttötarkoitus.
                        Aiotun vastaanottajan tiedot on merkittävä E.1 alakohtaan, jos kyse on luonnollisesta henkilöstä, ja E.2 alakohtaan, jos kyse on oikeushenkilöstä.

                  C kohta: Käteisvaroja koskevat tiedot

            ”Käteisvarat” selitetään käteisvaroja koskevan tiedonantoilmoituksen lomakkeen täyttämisohjeiden kohdassa ”Yleisiä tietoja”.

                  D kohta: Käteisvarojen taloudellinen alkuperä ja aiottu käyttötarkoitus

            Merkitse rastilla, mikä on käteisvarojen taloudellinen alkuperä ja aiottu käyttötarkoitus, kuten B kohdassa ilmoitetaan. Voit valita useamman vaihtoehdon. Jos vaihtoehtoa ei ole, rastita kohta ”muu” ja täytä tiedot.

                  E kohta: Asianosaiset henkilöt

            Täytä asianomaisten henkilöiden henkilötiedot. Nämä henkilöt voivat olla luonnollisia henkilöitä tai oikeushenkilöitä. Rastita asianmukainen ruutu ja täytä tiedot.

                  F kohta: Allekirjoitus

            Ilmoita päivämäärä, paikka, nimi, allekirjoitus ja liitä lisälehti pääasialliseen käteisvaroja koskevan tiedonantoilmoituksen lomakkeeseen. Kaikki toimitetut tiedot muodostavat yhden tiedonantoilmoituksen.

            LIITE
            1 Kohta

            2 OSA

               Lomake asetuksen (EU) 2018/1672 10 artiklan 1 kohdan d alakohdassa tarkoitettujen anonymisoitujen riskitietojen ja riskianalyysin tulosten vaihtamiseen

                  TÄYTTÄMISOHJEET

            Tämä lomake on täytettävä ja toimitettava puolivuosittain unioniin saapuvien tai sieltä poistuvien käteisvarojen valvonnasta annetun asetuksen (EU) 2018/1672 10 artiklan 1 kohdan d alakohdan ja 10 artiklan 5 kohdan mukaisesti. Sen on sisällettävä tiedot, joiden osalta jäsenvaltio katsoo, että ne johtavat merkittäviin päätelmiin tai tuovat merkittävää lisäarvoa riskinhallinnan kannalta ja että uhka voi aiheuttaa suuren riskin muualla EU:ssa.

                  A osa

            Ilmoita tiedot lähettävä jäsenvaltio, asianomainen toimivaltainen viranomainen ja sähköpostiosoite.
            Ilmoita viitenumero seuraavassa muodossa: jäsenvaltio, vuosi, A (vuoden ensimmäinen puolisko) tai B (vuoden toinen puolisko).
            Merkitse päivämäärä ja viiteajanjakso.
            Ilmoita, jakaako jäsenvaltio anonymisoituja riskitietoja ja riskianalyysin tuloksia viiteajanjaksolta. Jos ei, CIS:ään tallennetaan vain A osa.
            Syötä lähetettyjen sivujen kokonaismäärä (mukaan lukien osa A).

                  B osa

            Tässä osassa on ilmoitettava anonymisoidut riskitiedot ja riskianalyysin tulokset, joita ei voida hakea suoraan CIS:n kautta yksittäisten tapausten perusteella.
            Ilmoita, koskevatko tiedot mukana vai erillään kulkevia käteisvaroja.
            Ilmoita, onko havaittu uusi suuntaus tai toistuva kaava, ja anna lisätietoja.

               Uusilla suuntauksilla tarkoitetaan äskettäin havaittua muutosta tai yleistä suuntausta käteisvarojen fyysisen liikkuvuuden alalla.

               Havaitulla toistuvalla kaavalla tarkoitetaan kaavaa tai tapahtumasarjaa, joka on toistuva. Ilmoita, liittyykö raportoitava tapaus (tapaukset) riskiperusteiseen tarkastukseen vai satunnaistarkastukseen.

               Riskiperusteisilla tarkastuksilla tarkoitetaan tarkastuksia, jotka perustuvat käteisvarojen liikkumista koskevien riskien arviointiperusteisiin ja erityisesti tietojenkäsittelytekniikoita hyödyntäviin riskianalyyseihin, riskien tunnistamiseksi ja arvioimiseksi sekä tarvittavien vastatoimien kehittämiseksi sellaisin arviointiperustein, joita on kehitetty kansallisella ja unionin tasolla sekä, jos sellaisia on saatavilla, myös kansainvälisellä tasolla.

               Satunnaistarkastuksilla tarkoitetaan suoritettuja tarkastuksia, jotka eivät perustu käteisvarojen liikkumista koskevien riskien arviointiperusteisiin.
            Anna tiedot tapauksista (esim. erityiset toimintatavat, jos kyseessä on samankaltaisia tapauksia, yksityiskohtaiset tiedot kätkemisestä jne.), tiedot käteisvarojen lajista (esim. arvokkaat setelit) ja mahdolliset muut ei-nominatiiviset tiedot, joiden jakaminen katsotaan tärkeäksi.
            Ilmoita, onko lomakkeeseen liitetty kuvia, ja kuvien lukumäärä.
            B osa voidaan tarvittaessa täyttää useita kertoja saman viiteajanjakson ajalta.

                  C osa

            C osa on täytettävä, kun jäsenvaltio on toteuttanut käteisvarojen valvonnan alalla riskipainotteisen hankkeen viiteajanjakson aikana.
            Kuvaile toteutettu hanke.
            Anna tiedot tapauksen erityispiirteistä, tehdyistä päätelmistä ja mahdollisista huomioista (esim. ajanjaksosta, keinoista (esim. käteiskoirat, läpivalaisu), tarkastusten laajuudesta jne.).

            Anna tiedot esimerkkitapauksesta, mikäli tämä katsotaan tarpeelliseksi.
            Ilmoita, liittyykö esimerkkitapaus riskiperusteiseen tarkastukseen vai satunnaistarkastukseen.
            Ilmoita, onko lomakkeeseen liitetty kuvia, ja kuvien lukumäärä.
            C osa voidaan tarvittaessa täyttää suoritettujen hankkeiden lukumäärästä riippuen useita kertoja saman viiteajanjakson ajalta.

                  D osa

            Anna tiedot, joiden jakaminen katsotaan tärkeäksi mutta joita ei voida sisällyttää B tai C osaan.
            Ilmoita, onko lomakkeeseen liitetty kuvia, ja kuvien lukumäärä.


title: Komission täytäntöönpanoasetus (EU) 2021/790, annettu 10 päivänä toukokuuta 2021, nimityksen kirjaamisesta suojattujen alkuperänimitysten ja suojattujen maantieteellisten merkintöjen rekisteriin (”Pesca di Delia” (SMM))

text:
                  17.5.2021

                  FI

                  Euroopan unionin virallinen lehti

                  L 171/1

         KOMISSION TÄYTÄNTÖÖNPANOASETUS (EU) 2021/790,
         annettu 10 päivänä toukokuuta 2021,
         nimityksen kirjaamisesta suojattujen alkuperänimitysten ja suojattujen maantieteellisten merkintöjen rekisteriin (”Pesca di Delia” (SMM))
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon maataloustuotteiden ja elintarvikkeiden laatujärjestelmistä 21 päivänä marraskuuta 2012 annetun Euroopan parlamentin ja neuvoston asetuksen (EU) N:o 1151/2012 (1) ja erityisesti sen 52 artiklan 2 kohdan,
         sekä katsoo seuraavaa:

                     (1)

                     Italian hakemus nimityksen ”Pesca di Delia” rekisteröimiseksi julkaistiin Euroopan unionin virallisessa lehdessä (2) asetuksen (EU) N:o 1151/2012 50 artiklan 2 kohdan a alakohdan mukaisesti.

                     (2)

                     Koska komissiolle ei ole toimitettu vastaväitteitä asetuksen (EU) N:o 1151/2012 51 artiklan mukaisesti, nimitys ”Pesca di Delia” olisi rekisteröitävä,

               ON HYVÄKSYNYT TÄMÄN ASETUKSEN:

            1 artikla
            Rekisteröidään nimitys ”Pesca di Delia” (SMM).
            Ensimmäisessä kohdassa tarkoitettu nimitys viittaa komission täytäntöönpanoasetuksen (EU) N:o 668/2014 (3) liitteessä XI mainitun luokan 1.6 ”Hedelmät, vihannekset ja viljat sellaisenaan tai jalostettuina” tuotteeseen.

            2 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 10 päivänä toukokuuta 2021.

                  Komission puolesta,

                  puheenjohtajan nimissä

               Janusz WOJCIECHOWSKI

                  Komission jäsen

            (1)  EUVL L 343, 14.12.2012, s. 1.

            (2)  EUVL C 18, 18.1.2021, s. 45.

            (3)  Komission täytäntöönpanoasetus (EU) N:o 668/2014, annettu 13 päivänä kesäkuuta 2014, maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 soveltamissäännöistä (EUVL L 179, 19.6.2014, s. 36).


title: Komission täytäntöönpanoasetus (EU) 2021/1713, annettu 24 päivänä syyskuuta 2021, sovellettavaa vähimmäisetäisyyttä rannikolta ja veden vähimmäissyvyyttä koskevan, neuvoston asetuksesta (EY) N:o 1967/2006 myönnetyn poikkeuksen jatkamisesta kalastettaessa tuulenkalaa (Gymnammodytes cicerelus ja G. semisquamatus) sekä tokkoa (Aphia minuta ja Crystalogobius linearis) alukselta vedettävillä nuotilla tietyillä Espanjan aluevesillä (Katalonia)

text:
                  27.9.2021

                  FI

                  Euroopan unionin virallinen lehti

                  L 342/1

         KOMISSION TÄYTÄNTÖÖNPANOASETUS (EU) 2021/1713,
         annettu 24 päivänä syyskuuta 2021,
         sovellettavaa vähimmäisetäisyyttä rannikolta ja veden vähimmäissyvyyttä koskevan, neuvoston asetuksesta (EY) N:o 1967/2006 myönnetyn poikkeuksen jatkamisesta kalastettaessa tuulenkalaa (Gymnammodytes cicerelus ja G. semisquamatus) sekä tokkoa (Aphia minuta ja Crystalogobius linearis) alukselta vedettävillä nuotilla tietyillä Espanjan aluevesillä (Katalonia)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon kalavarojen kestävää hyödyntämistä koskevista hoitotoimenpiteistä Välimerellä, asetuksen (ETY) N:o 2847/93 muuttamisesta ja asetuksen (EY) N:o 1626/94 kumoamisesta 21 päivänä joulukuuta 2006 annetun neuvoston asetuksen (EY) N:o 1967/2006 (1) ja erityisesti sen 13 artiklan 5 kohdan,
         sekä katsoo seuraavaa:

                     (1)

                     Komission 6 päivänä toukokuuta 2014 antamalla täytäntöönpanoasetuksella (EU) 464/2014 (2) myönnettiin ensimmäistä kertaa poikkeus neuvoston asetuksen (EY) N:o 1967/2006 13 artiklan 1 kohdasta 8 päivään toukokuuta 2017 saakka siltä osin kuin on kyse sovellettavasta vähimmäisetäisyydestä rannikolta ja veden vähimmäissyvyydestä kalastettaessa tuulenkalaa (Gymnammodytes cicerelus ja G. semisquamatus) sekä tokkoa (Aphia minuta ja Crystalogobius linearis) alukselta vedettävillä nuotilla tietyillä Espanjan aluevesillä (Katalonia). Kyseinen poikkeus uusittiin komission täytäntöönpanoasetuksella (EU) 2018/922 (3), jonka voimassaolo päättyi 2 päivänä heinäkuuta 2021.

                     (2)

                     Komissio vastaanotti 11 päivänä maaliskuuta 2021 Espanjalta pyynnön kyseisen poikkeuksen jatkamisesta kalastettaessa alukselta vedettävillä nuotilla tuulenkalaa (Gymnammodytes cicerelus ja G. semisquamatus) sekä tokkoa (Aphia minuta ja Crystalogobius linearis) sen aluevesillä Katalonian alueella.

                     (3)

                     Espanja toimitti ajantasaiset tieteelliset ja tekniset perustelut poikkeukselle.

                     (4)

                     Espanja hyväksyi 22 päivänä heinäkuuta 2021 hoitosuunnitelman (4) asetuksen (EY) N:o 1967/2006 19 artiklan 2 kohdan mukaisesti, jäljempänä ’Espanjan hoitosuunnitelma’.

                     (5)

                     Pyyntö koskee aluksia, jotka on rekisteröity Katalonian itsehallintoalueen aluslaskennassa, joilla on kyseisen kalastuksen osalta kirjattuja saaliita yli viiden vuoden ajalta ja jotka noudattavat toiminnassaan Espanjan hoitosuunnitelmaa.

                     (6)

                     Pyyntö koskee 26:ta alusta, joiden kokonaispituus on alle 10 metriä ja joiden moottoriteho on alle 75 kW, ja hoitosuunnitelmassa taataan, ettei pyyntiponnistus kasva tulevaisuudessa, sillä kalastusluvat myönnetään ainoastaan tietyille 26 alukselle.

                     (7)

                     Nämä alukset sisältyvät luetteloon, joka on ilmoitettu komissiolle asetuksen (EY) N:o 1967/2006 13 artiklan 9 kohdan mukaisesti.

                     (8)

                     Tieteellis-teknis-taloudellinen kalastuskomitea (STECF) arvioi Espanjan esittämän poikkeuksen jatkamispyynnön ja siihen liittyvän Espanjan hoitosuunnitelman luonnoksen 22 päivästä 26 päivään maaliskuuta 2021 pidetyssä täysistunnossaan (5).

                     (9)

                     STECF totesi, että Espanjan hoitosuunnitelma sisältää kyseisten toimien seurantaan ja hallinnointiin soveltuvia osia ja että poikkeuksen myöntämisen edellytykset täyttyvät.

                     (10)

                     Espanjan pyytämä poikkeus täyttää asetuksen (EY) N:o 1967/2006 13 artiklan 5 ja 9 kohdassa säädetyt edellytykset.

                     (11)

                     Espanjan pyytämä poikkeus vaikuttaa rajoitettuun määrään aluksia ja, ottaen huomioon sekä mannerjalustan kapeuden että kohdelajien alueellisesta jakautumisesta johtuvan pyyntialueen rajoitetun koon, asiaan liittyy tiettyjä erityisiä maantieteellisiä rajoitteita.

                     (12)

                     Kalastusta ei voida suorittaa millään muilla pyydyksillä, sillä ainoastaan alukselta vedettävillä nuotilla on tämän tyyppisen kalastuksen harjoittamiseen tarvittavat tekniset ominaisuudet.

                     (13)

                     Kyseinen kalastustoiminta ei vaikuta muihin pyyntivälineisiin kuin trooleihin, nuottiin tai vastaaviin vedettäviin verkkoihin.

                     (14)

                     Kalastuksella ei myöskään ole merkittävää vaikutusta meriympäristöön, sillä alukselta vedettävät nuotat ovat hyvin valikoivia pyydyksiä eivätkä koske merenpohjaan.

                     (15)

                     Kyseiset kalastustoimet täyttävät asetuksen (EY) N:o 1967/2006 4 artiklan 1 kohdan ensimmäisen alakohdan vaatimukset, koska Espanjan hoitosuunnitelmassa nimenomaisesti kielletään kalastaminen suojeltavissa luontotyypeissä.

                     (16)

                     Asetuksen (EY) N:o 1967/2006 8 artiklan 1 kohdan h alakohdan, sellaisena kuin se on korvattuna Euroopan parlamentin ja neuvoston asetuksen (EU) 2019/1241 (6) 8 artiklan 1 kohdalla ja liitteessä IX olevan B osan I jaksolla, vaatimuksia ei sovelleta, koska ne koskevat troolareita.

                     (17)

                     Espanja antoi luvan poiketa asetuksen (EY) N:o 1967/2006 9 artiklassa vahvistetusta pienimmästä sallitusta silmäkoosta kyseisen asetuksen 9 artiklan 7 kohdan vaatimusten täyttymisen perusteella, kun otetaan huomioon kyseisen kalastusten erittäin valikoiva luonne, sen vähäinen vaikutus meriympäristöön ja se, että sitä eivät koske asetuksen (EY) N:o 1967/2006 4 artiklan 5 kohdan säännökset.

                     (18)

                     Asetuksen (EY) N:o 1967/2006 9 artikla poistettiin asetuksella (EU) 2019/1241. Asetuksen (EU) 2019/1241 liitteessä IX olevan B osan 4 kohdan mukaan asetuksen (EY) N:o 1967/2006 9 artiklan perusteella hyväksyttyjä pienintä sallittua silmäkokoa koskevia poikkeuksia, jotka olivat voimassa 14 päivänä elokuuta 2019, voidaan kuitenkin soveltaa edelleen, jos ne eivät lisää nuorten yksilöiden saaliiksi joutumista. Espanjan pyytämä poikkeuksen jatkaminen täyttää asetuksen (EY) N:o 1967/2006 15 artiklan 5 kohdassa ja asetuksen (EU) 2019/1241 liitteessä IX olevan B osan 4 kohdassa säädetyt edellytykset, koska se ei heikennä 14 päivänä elokuuta 2019 voimassa olleita valikoivuusvaatimuksia, etenkään nuorten yksilöiden saaliiden lisääntymisen osalta, ja koska sillä pyritään saavuttamaan mainitun asetuksen 3 ja 4 kohdassa asetetut tavoitteet ja päämäärät.

                     (19)

                     Kyseistä kalastusta harjoitetaan hyvin lähellä rannikkoa, matalissa vesissä kolmen meripeninkulman päähän rannikosta ulottuvalla alueella, eikä se siten häiritse muiden alusten toimia.

                     (20)

                     Alukselta vedettävien nuottien käyttöä säännellään Espanjan hoitosuunnitelmassa sen varmistamiseksi, että asetuksen (EU) 2019/1241 liitteessä IX mainittujen lajien saaliit, lukuun ottamatta simpukoita, ovat minimaalisia.

                     (21)

                     Alukselta vedettävät nuotat ovat erittäin valikoivia, eikä niillä pyydetä pääjalkaisia.

                     (22)

                     Espanjan hoitosuunnitelma sisältää kalastustoiminnan valvontatoimia, joista säädetään asetuksen (EY) N:o 1967/2006 13 artiklan 9 kohdan kolmannessa alakohdassa.

                     (23)

                     Kyseiset kalastustoimet täyttävät asetuksen (EY) N:o 1224/2009 (7) 14 artiklan vaatimukset.

                     (24)

                     Pyydettyä poikkeusta olisi sen vuoksi jatkettava kolmella vuodella.

                     (25)

                     Espanjan olisi raportoitava komissiolle hyvissä ajoin ja Espanjan hoitosuunnitelmaan sisältyvän valvontasuunnitelman mukaisesti.

                     (26)

                     Poikkeuksen kestoa olisi rajoitettava, jotta voidaan toteuttaa nopeasti asianmukaiset korjaavat hoitotoimenpiteet, jos komissiolle toimitettavasta raportista käy ilmi, että hyödynnettävän kannan suojelutilanne on heikko, ja samalla on mahdollista vahvistaa tieteellistä pohjaa hoitosuunnitelman parantamiseksi.

                     (27)

                     Koska täytäntöönpanoasetuksella (EU) 2018/922 myönnetyn poikkeuksen voimassaolo päättyi 2 päivänä heinäkuuta 2021, tätä asetusta olisi oikeudellisen jatkuvuuden varmistamiseksi sovellettava 3 päivästä heinäkuuta 2021.

                     (28)

                     Oikeusvarmuuden vuoksi tämän asetuksen olisi tultava voimaan kiireellisesti.

                     (29)

                     Tässä asetuksessa säädetyt toimenpiteet ovat kalastus- ja vesiviljelyalan komitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Poikkeus
            Asetuksen (EY) N:o 1967/2006 13 artiklan 1 kohtaa ei sovelleta Katalonian alueen rannikon edustalla sijaitsevilla Espanjan aluevesillä tuulenkalan (Gymnammodytes cicerelus ja G. semisquamatus) sekä tokon (Aphia minuta ja Crystalogobius linearis) kalastukseen aluksesta vedettävillä nuotilla sellaisten alusten osalta,

                        a)

                        jotka on rekisteröity Katalonian itsehallintoalueen aluslaskennassa;

                        b)

                        joilla on kyseisen kalastuksen osalta kirjattuja saaliita yli viiden vuoden ajalta ja joiden pyyntiponnistus ei kasva tulevaisuudessa; sekä

                        c)

                        joilla on kalastuslupa ja jotka noudattavat toiminnassaan hoitosuunnitelmaa, jonka Espanja on hyväksynyt asetuksen (EY) N:o 1967/2006 19 artiklan 2 kohdan mukaisesti.

            2 artikla
            Valvontasuunnitelma ja raportointi
            Espanjan on toimitettava komissiolle viimeistään 2 päivänä heinäkuuta 2024 raportti, joka on laadittu 1 artiklan c alakohdassa tarkoitettuun Espanjan hoitosuunnitelmaan sisältyvän valvontasuunnitelman mukaisesti.

            3 artikla
            Voimaantulo ja soveltamisaika
            Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
            Sitä sovelletaan 3 päivän heinäkuuta 2021 ja 2 päivän heinäkuuta 2024 välisenä aikana.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 24 päivänä syyskuuta 2021.

                  Komission puolesta

                  Puheenjohtaja

               Ursula VON DER LEYEN

            (1)  EUVL L 409, 30.12.2006, s. 11.

            (2)  Komission täytäntöönpanoasetus (EU) N:o 464/2014, annettu 6 päivänä toukokuuta 2014, sovellettavaa vähimmäisetäisyyttä rannikolta ja veden vähimmäissyvyyttä koskevan poikkeuksen myöntämiseksi neuvoston asetuksesta (EY) N:o 1967/2006 kalastettaessa tuulenkalaa (Gymnammodytes cicerelus ja G. semisquamatus) sekä tokkoa (Aphia minuta ja Crystalogobius linearis) alukselta vedettävillä nuotilla tietyillä Espanjan aluevesillä (Katalonia) (EUVL L 134, 7.5.2014, s. 37).

            (3)  Komission täytäntöönpanoasetus (EU) 2018/922, annettu 28 päivänä kesäkuuta 2018, sovellettavaa vähimmäisetäisyyttä rannikolta ja veden vähimmäissyvyyttä koskevan poikkeuksen myöntämiseksi neuvoston asetuksesta (EY) N:o 1967/2006 kalastettaessa tuulenkalaa (Gymnammodytes cicerelus ja G. semisquamatus) sekä tokkoa (Aphia minuta ja Crystalogobius linearis) alukselta vedettävillä nuotilla tietyillä Espanjan aluevesillä (Katalonia) (EUVL L 164, 29.6.2018, s. 39).

            (4)  Diari Oficial de la Generalitat de Catalunya Núm. 8463-22.7.2021, sivu 1.

            (5)  Tieteellis-teknis-taloudellinen kalastuskomitea (STECF) – 66. täysistunnon raportti (PLEN-21-01). EUR 28359 EN, Euroopan unionin julkaisutoimisto, Luxemburg, 2021, saatavilla osoitteessa: https://stecf.jrc.ec.europa.eu/reports/plenary/-/asset_publisher/oS6k/document/id/2851300.

            (6)  Euroopan parlamentin ja neuvoston asetus (EU) 2019/1241, annettu 20 päivänä kesäkuuta 2019, kalavarojen säilyttämisestä ja meriekosysteemien suojelemisesta teknisten toimenpiteiden avulla, neuvoston asetusten (EY) N:o 1967/2006, (EY) N:o 1224/2009 ja Euroopan parlamentin ja neuvoston asetusten (EU) N:o 1380/2013, (EU) 2016/1139, (EU) 2018/973, (EU) 2019/472 ja (EU) 2019/1022 muuttamisesta sekä neuvoston asetusten (EY) N:o 894/97, (EY) N:o 850/98, (EY) N:o 2549/2000, (EY) N:o 254/2002, (EY) N:o 812/2004 ja (EY) N:o 2187/2005 kumoamisesta (EUVL L 198, 25.7.2019, s. 105).

            (7)  Neuvoston asetus (EY) N:o 1224/2009, annettu 20 päivänä marraskuuta 2009, unionin valvontajärjestelmästä, jonka tarkoituksena on varmistaa yhteisen kalastuspolitiikan sääntöjen noudattaminen, asetusten (EY) N:o 847/96, (EY) N:o 2371/2002, (EY) N:o 811/2004, (EY) N:o 768/2005, (EY) N:o 2115/2005, (EY) N:o 2166/2005, (EY) N:o 388/2006, (EY) N:o 509/2007, (EY) N:o 676/2007, (EY) N:o 1098/2007, (EY) N:o 1300/2008 ja (EY) N:o 1342/2008 muuttamisesta sekä asetusten (ETY) N:o 2847/93, (EY) N:o 1627/94 ja (EY) N:o 1966/2006 kumoamisesta (EUVL L 343, 22.12.2009, s. 1).